Kaník, Ľudovít, poslanec NR SR (2010-12-01):
Vážené dámy, vážení páni, pôjdem úplne rovno k veci. Vôbec sa mi nepáči, že by rovnaký rodičovský príspevok mali dostávať rodičia, ktorí pracujú a zodpovedne sa starajú o svoje dieťa a tí, ktorí nikdy nepracovali. To je jadro toho, čo chcem povedať. Od začiatku, ako sa tento návrh zákona tu objavil, som túto svoju výhradu deklaroval a s pánom ministrom viedol dialóg. Žiaľbohu, nepresvedčil som ho a nedošlo k dohode na tom, aby som predložil pozmeňujúci návrh, ktorý by túto, podľa mňa, nespravodlivú rovnosť zavádzal. Tu naozaj rovnosť nie je na mieste. Tvrdenie, že štátna sociálna dávka má byť pre všetkých rovnaká, je niekoho názor, ale nie je to ani náboženstvo, nie je to napísané ani v Biblii, ani vytesané do kameňa, nie je to vo všetkých krajinách, tie prístupy sa rôznia a ja nevidím najmenší logický dôvod, aby ľudia, ktorí sa starajú, ktorí pracujú, ktorí odvádzajú do všetkých systémov patričné poplatky, boli, keď príde na nich životná situácia, že im vzniká nárok na to, aby im štát, ku ktorému sa správajú zodpovedne, niečo dal, aby ich ocenil úplne rovnakou čiastkou ako tí, ktorí visia na štáte, visia na sociálnych dávkach a žijú z toho a pravdepodobne ani nemajú inú ambíciu len takto, v tomto spôsobe života pokračovať. Takýmto spôsobom, takýmto prístupom motivujeme práve tých, ktorí takto žijú, aby v tom pokračovali, keď zdvihneme výšku sociálnych dávok a rodičovského príspevku na úroveň blízku minimálnej mzde pre všetkých rovnakú bez akéhokoľvek kritéria. Kde budeme motivovať k tomu, aby sa správali zodpovedne? Tak vlastne vyrábame, vyrábame nové špeciálne zamestnanie, špeciálnu kategóriu pre matky, ktoré nepracovali a rodiny, kde ani otcovia nepracovali a pracovať nebudú, a budú, ich jedinou pracovnou náplňou bude, že každý, v najkratšom možnom čase, nechcem povedať, že každý rok, ale možno každý druhý rok, porodia ďalšie dieťa, aby si zabezpečili príjem, ktorý je blízky minimálnej mzde, im tento štát alebo tento sociálny systém chce poskytovať. A toto je zničujúce. Zničujúce pre sociálny systém, zničujúce pre krajinu, zničujúce pre zdravý vývin spoločnosti, že rovno hovorím, že pokladám takto riešený návrh rodičovského príspevku za nesprávny. Keďže však k dohode nedošlo, ako som povedal, nepredložím teda žiaden pozmeňujúci návrh a s veľkým sebazaprením a len na základe toho, že následne spolu s kolegami sa pokúsime vypracovať poslaneckú novelu tohto zákona, ktorou sa budem snažiť docieliť to, aby vyššiu sadzbu rodičovského príspevku dostávali tí, kde aspoň jeden z rodičov za stanovené obdobie, dnes nebudem hovoriť aké dlhé, istú kritickú minimálnu dobu pracoval. A tí, ktorí tieto nároky nesplnia, to znamená ani jeden z rodičov nepracoval a aby sme nezabudli ani na študujúcich, kde ani jeden z rodičov neštuduje a nepripravuje sa tak na nasledujúce povolanie, aby takýto nárok na takúto dávku nemali. Pretože si myslím, že všade, kde je možné zásluhovosť zaviesť, tak ju zaveďme, pretože motivácia k pozitívnemu konaniu je to najlepšie, čo môžme urobiť, aby sme nastavovali zdravé vnímanie spoločnosti, jej členov voči tomu, čo od nich spoločnosť očakáva. Takže toľko som len chcel povedať a deklarovať svoj postoj, tak ako som ho deklaroval od začiatku, opakovane vo všetkých diskusiách, či v rámci nášho klubu, alebo na širších sedeniach a dúfam, že na februárovej schôdzi budeme môcť prejednávať túto spomínanú poslaneckú novelu v prvom čítaní. Ďakujem za pozornosť.